google/wiki40b huggingface dataset:
ג'ארד סאלינג'ר

ראשית חייו

סאלינג'ר נולד בקולומבוס שבאוהיו ובנערותו למד בתיכון "נורת'לנד" שבעיר, ושיחק כדורסל במדי קבוצתו. בעונת הסניור רשם סאליג'נר ממוצעים 24.5 נקודות עם 78% קליעה מהשדה, הוסיף 12.3 ריבאונדים, 3 חסימות ו-2.4 אסיסטים. הוא הוזמן להשתתף במשחק מקדונלד'ס אול-אמריקן ואף נבחר לשחקן המצטיין של המשחק, במשותף עם הריסון בארנס, ונחשב לאחד השחקנים הבכירים בגיוסים למכללות.

קריירת המכללות

לאחר סיום לימודיו התיכוניים, בחר סאלינג'ר לשחק במדי קבוצת הכדורסל של אוניברסיטת המדינה של אוהיו המשחקת בחטיבת ה"ביג 10" של ה-NCAA. כבר עם תחילת עונת הפרשמן, בהופעת הבכורה שלו בליגת המכללות, קלע סאלינג'ר 19 נקודות וקטף 14 ריבאונדים, והיה לראשון שרושם דאבל דאבל במשחק הבכורה שלו באוניברסיטה מאז הרב ויליאמס בשנת 1977. הוא רשם במהלך העונה ממוצעים של 17.2 נקודות, 10.2 ריבאונדים, ו-1.2 אסיסטים ב-31.7 דקות למשחק ונבחר לחמישיית השחקנים מצטיינת של החטיבה. הוא סייע לקבוצה להעפיל לטורניר אליפות המכללות בו הגיעה עד לשלב שמינית-גמר הטורניר, בטרם נכנעה לאוניברסיטת קנטקי בתוצאה 62-60.
כסופומור רשם סאלינג'ר ממוצעים של 17.5 נקודות ו-9.2 ריבאונדים למשחק ובסיום העונה נבחר לחמישיית העונה בחטיבה ולחמישיית העונה במכללות ואף היה אחד המועמדים הסופיים לפרס נייסמית' ופרס וודן. בטורניר המכללות אוהיו הגיעו לפיינל פור הטורניר, שם הפסידו לאוניברסיטת קנזס.

קריירת ה-NBA

לאחר שנתיים בלבד העמיד עצמו סאלינג'ר לבחירה בדראפט ה-NBA, ונבחר בבחירה ה-21 על ידי הבוסטון סלטיקס. ב-17 בנובמבר 2012, הגיע סאלינג'ר לדאבל-דאבל הראשון בקריירה שלו, כאשר קלע 12 נקודות וקלט 11 ריבאונדים נגד הטורונטו ראפטורס ובחודש ינואר קבע שיא קריירה כשקטף 16 ריבאונדים בניצחון על פיניקס סאנס. בעקבות פציעה בגבו, שאילצה אותו לעבור ניתוח כבר בחודש פברואר, החמיץ סאלינג'ר את שארית העונה לאחר 45 משחקים בלבד.
לקראת עונת 2016/2017 חתם סלינג'ר לעונה אחת במדי טורונטו ראפטורס. באמצע העונה הועבר בטרייד בתמורה לפי ג'יי טאקר אל פיניקס סאנס שניפתה אותו מסגל הקבוצה מיד לאחר המעבר.
מגזין טיים לילדים

מגזין טיים לילדים (באנגלית: Time For Kids או בקיצור TFK) הוא מגזין שיוצא לאור בידי הטיים מגזין אשר מופץ בעיקר לילדים. המגזין מדווח מעט מהמתרחש בארצות הברית, "קריקטורת השבוע" ועוד טורים קבועים ומאמרים שונים הקשורים בתרבות פופולרית שעשוייה לעניין קוראים אמריקאים צעירים יותר.
המגזין מופץ כל שבוע במהדורה בת שמונה עמודים בעיקר בכיתות בית הספר, באירועים מיוחדים מפורסמים גם מהדורות נוספות בנוסף למגזין הקבוע (בכל שנה לקראת סוף שנת הלימודים בארצות הברית מתפרסם פרק המוקדש במיוחד לנושא איכות הסביבה). המגזין מפעיל בנוסף אתר אינטרנט שמפרסם חדשות יומיומיות ומפעיל את התוכנית "ילדים כתבים של TFK".
משחק הטריוויה שפורסם על ידי המגזין, "Don't Quote Me" ("אל תצטט אותי"), זכה במספר פרסים והפך פופולרי ביותר.
סרחיו קנאלס

קריירת מועדונים

בשנת 2008 קנאלס הצטרף לקבוצת המילואים של ראסינג סנטנדר.
קנאלס הבקיע בקבוצתו 15 שערים ב-22 הופעות וכך העלה אותה למקום השני בליגה השלישית של ספרד.
כבר באותה עונה שיחק קנאלס בקבוצה הבוגרת.
קנאלס שיחק לראשונה בליגה הספרדית מול אוסאסונה. קנאלס ערך עוד חמש הופעות בליגה הספרדית וגם שיחק בגביע המלך, אך מספר הדקות שלו בליגה הסתכם ב-100 בלבד.
קנאלס שיחק נגד ריאל מדריד בברנבאו וכבש שער חוקי שנפסל שלא בצדק, אבל קאנלס המתין שבועיים בסה"כ כדי לקבוע ציון בדרך בקריירה שלו. במחזור ה-13 סנטנדר הביסה 0-4 את אספניול כאשר קנאלס כובש צמד וקוטף את תואר השחקן המצטיין במשחק.
קאנלס הספיק לכבוש עוד שער אדיר נגד ואיאדוליד עד שהחלה ירידה חדה ביכולתו, כיאה לצעירים שמתקשים לשמור על יציבות. סנטנדר נלחמה עד המחזורים האחרונים על חייה בליגה, אבל קנאלס מבחינתו סגר עונה יפה מאוד עם 31 משחקים בהם כבש שבעה שערים ובישל ארבעה נוספים.
בחודש פברואר פורסם שריאל מדריד הצליחה לעקוף את מנצ'סטר יונייטד, צ'לסי, מנצ'סטר סיטי ושאר הקבוצות שעקבו בעניין רב אחרי היהלום הספרדי, וכי קנתה את קנאלס ב-4.5 מיליון יורו. סנטנדר ביקשה לא אחת לשאול את השחקן לעונה, אך לז'וזה מוריניו עצמו לא היה ספק שקאנלס מוכן למשימה כבר עכשיו.
בקיץ 2011 הושאל קנאלס לולנסיה. הוא רשם 11 הופעות ליגה במדי העטלפים, בטרם נפצע בצורה קשה ב-24 באוקטובר וגמר את העונה. על אף הפציעה, ב-19 ביולי 2012 קאנלס נרכש על ידי ולנסיה ב-3.5 מיליון אירו.
בינואר 2014 חתם בריאל סוסיאדד.
בקיץ 2018 חתם קנאלס בריאל בטיס.

נבחרת לאומית

הוא הוביל את הנבחרת עד גיל 17 לזכייה באליפות אירופה אחרי ניצחון 0-4 מרשים על נבחרת צרפת בגמר (2008), ושנה אחר-כך הוא זכה גם בטורניר ידידות יוקרתי. ספרד הביסה את גרמניה וקאנלס, שכבש את אחד השערים, התכבד גם בתואר שחקן הטורניר. 
קנאלס שיחק גם בנבחרת הצעירה.
פירותנות

פירותנות (בלועזית: פרוּטַרייניזם) היא אורח חיים תזונתי, תת-קבוצה בקרב הטבעונים, הניזונה מפירות וצמחים בלבד.
תזונתם כוללת לא רק את מה שנחשב באופן טיפוסי לפרי במובן הקולינרי (למשל, תפוחים או תפוזים), אלא גם מזון שהוא מבחינה בוטנית הפרי של בעלי פרחים (זרע הכולל חלקי רבייה) כולל סוגי פירות יער, אגוזים, זרעים, עגבניות. 

פירותנות היא לרוב בחירה תזונתית הנובעת מהרצון או הצורך לשמור על הבריאות. זו תזונה עשירה בוויטמינים ומינרלים ומינימום מזון קשה לעיכול. מעבר לכך שעקירת שורשים פוגעת בהמשך התפתחותו של הצמח, הם מזון עמילני קשה לפירוק ועיכול ומחייבים עיבוד על מנת להיאכל (סוג כלשהו של בישול), מתוך שיקול של הקלה על מערכת העיכול פירותנים מפחיתים אך לא נמנעים לחלוטין מאכילת מזונות מעין אלו.
בהיותה של הפירותנות בקצה הקיצוני ביותר של הטבעונות - ישנן טענות כי עלולות להיות לה השפעות בריאותיות שליליות.
תלמה אליגון-רוז

ביוגרפיה

אליגון-רוז, בתה של העיתונאית והעורכת עפרה אליגון, נולדה בתל אביב וגדלה ברמת גן. שירתה כקצינת חינוך בחיל התותחנים. בוגרת החוג לפילוסופיה וללשון עברית באוניברסיטה העברית בירושלים, וכן בעלת תואר ראשון שני, בלימודי תעודה במכון לקומוניקציה בירושלים. כמו כן היא למדה לימודי תעודה במחזאות באוניברסיטת תל אביב, ומוזיקה בבית הספר לג'אז "רימון". נמנית עם מייסדי שלום עכשיו.
אליגון-רוז כתבה מספר גדול של שירים, בהם: "גשם בעתו" (רותי נבון), "לאבא שלי יש סולם" (יפה ירקוני), "הצריף של תמרי" (ריקי גל), "ארץ צבי" (יהורם גאון), דרך ארוכה (גלי עטרי), ועוד רבים אחרים. כתבה חמישה מחזות, בעיקר לילדים ולנוער, יצרה מספר סדרות טלוויזיה, ובהם "הצריף של תמרי" ו"החתול שמיל". כמו כן כתבה ליברית לשתי אופרות: "הבן יקיר לי" ו"החלילן מהמלין". פרסמה מספר ספרים, רובם ספרי ילדים. שימשה מנהלת אמנותית ומפיקה בחברת התקליטים סי.בי.אס ועבדה עם זמרים רבים, בהם דייוויד ברוזה ואריק סיני. הפיקה עשרות תקליטים לילדים, ביניהם: שני אלבומי מחזמר שכתבה ע"פ סיפורי באבאר - "באבאר הפילון" ו"מסעותיו המופלאים של באבאר מלך הפילים", והאלבום "טיקיליטון" בביצוע חוה אלברשטיין, שיצא אף כספר. 
בפסטיבל הזמר והפזמון 1977 אליגון-רוז כתבה את השיר "רקפת" שזכה במקום הראשון בתחרות ללחן ולעיבוד של מוני אמריליו וביצעה רוחמה רז. בפסטיבל הזמר הישראלי 1987 כתבה והלחינה את השיר "יונה עם עלה של זית" שזכה במקום הראשון בתחרות לעיבוד של אילן גלבוע ולביצוע של להקת פיקוד הדרום.
יחד עם בעלה, יורם רוז, הקימה את בית ההוצאה לאור הוצאת "כנרת" (כיום: "כנרת זמורה-ביתן"), שבה היא משמשת כיום כעורכת לפרויקטים מיוחדים. במסגרת זו היא גם יזמה וערכה שורה של ספרים המנציחים את התרבות העברית המתחדשת והזמר העברי, בהם: "לטייל עם התנ"ך", "ארץ נולדת", "עכשיו שרים", "שירי רחל", "שירת רבים", "להתאהב בארץ ישראל" "סיפור מולדת", "אלף זמר ועוד זמר" (קובץ שירים אותו ערכה יחד עם המנצח רפי פסחזון) ועוד.
באוקטובר 2008 נערך ב"צוותא" ערב הוקרה לאליגון-רוז. במהלך הערב, שהופק על ידי יהודה עדר, הציגו אמנים ישראלים מבחר משיריה מהתקופות השונות, בסגנונות מגוונים.
באפריל 2012 התקיים בפסטיבל עין גב מופע מיוחד משיריה של אליגון- רוז, בביצועה של חבורת הזמר "שדות שבעמק". 
בפברואר 2013 קיבלה אליגון-רוז פרס מפעל חיים על שם נעמי שמר מאת אקו"ם.
אליגון-רוז נשואה ליורם רוז ולהם שלושה ילדים: איתמר, דניאל והזמרת אביגייל רוז. מתגוררת ביישוב גני יהודה.
את שירה הראשון, "אבא שלי" (ידוע גם בשם לאבא שלי יש סולם), כתבה אליגון לאחר שאביה בן ה-58 נפטר מול עיניה מדום לב. השיר מסתיים במילים "אז למה כששרתי לו שיר שאהב, נרדם הוא פתאום ועצם את עיניו? אבא, למה?", המתארות את האירוע.
תלמה אליגון פעילה בקבוצת "החברים של תלמה" במסגרת מפלגת העבודה.
נבחרת לוב בכדורגל

היסטוריה

נבחרת לוב ניסתה להעפיל לגביע העולם בכדורגל רק החל ממונדיאל 1970 אך לא הצליחה תחילה להעפיל.  בשנות ה-80 התחזקה הנבחרת ויכלה לעלות תאורטית מתוך היבשת האפריקאית אך מסיבות בינלאומיות היא נאלצה לפרוש ממונדיאל 1982 ומונדיאל 1990.
הנבחרת הייתה קרובה להעפלה למונדיאל 1986 לאחר ניצחונות על נבחרת סודאן ונבחרת גאנה אך נכשלה בשלבי הסיום כנגד נבחרת מרוקו. שלהם הפסידה במשחק אחד 3:0 וניצחה במשחק הגומלין 0:1 אך בזכות הפרש שערים עלתה הנבחרת המרוקנית שלב.
לאחר שהנבחרת לא נכנסה למוקדמות מונדיאל 1994 ומונדיאל 1998 היא ניסתה להעפיל למונדיאל 2002 שנערך ביפן וקוריאה.  תחילה ניצחה הנבחרת את נבחרת מאלי 3:4.  בשלב הבתים הנבחרת השיגה רק תיקו אחד מתוך שמונה משחקים.  למרות זאת, קיבל קפטן הנבחרת, אל סעדי קדאפי (בנו של מועמר קדאפי) הצעה לשחק בסרייה א באיטליה בקבוצת פרוג'ה. ב-2003 הוא שיחק שם משחק אחד, עד שנכשל בבדיקת סמים.
במוקדמות מונדיאל 2006 ניצחה הנבחרת תחילה את נבחרת סאו טומה ופרינסיפה 0:9 ולכן עלתה לשלב הבתים. אך לצערה חסרה הנבחרת את שחקנה המפורסם ביותר, אל סעדי קדאפי בגלל שלא עבר את בדיקת הסמים מטעם פיפ"א. בשלב הבתים חיכו לה נבחרות חזקות: נבחרת חוף השנהב, נבחרת קמרון ונבחרת מצרים שנגדן התקשתה נבחרת לוב.
בשלבי מוקדמות גביע אפריקה לאומות 2012 הנבחרת שיחקה בקהיר, בשל מלחמת האזרחים בלוב שלא אפשר לשחק באצטדיונה הביתי בטריפולי. חרף המהומות מבית, הנבחרת הצליחה להעפיל לטורניר.
תחת שלטון קדאפי הנבחרת שיחקה במדים ירוקים והנבחרת כונתה בשם "הירוקים". מאז ה-3 בספטמבר 2011 הנבחרת משחקת במדים לבנים ועליהם דגל לוב החדש בצבעי הטריקולור אדום-שחור-ירוק.
אבירם ברקאי

ביוגרפיה

ברקאי נולד וגדל בשכונת נווה מגן שברמת השרון. אביו היה איש צבא הקבע, כרבים מתושבי השכונה. התגייס לצה"ל ב-1971, ועבר מסלול של לוחם ומפקד בחיל השריון. במלחמת יום הכיפורים היה מפקד מחלקה בגדוד 71, אשר הוקם ערב המלחמה וכלל צוערים ומדריכים ממתקני האימונים של חיל השריון. נפצע בקרבות היום השני למלחמה ברמת הגולן. בהמשך המלחמה חזר לשירות ולחם בגזרת מצרים. סיים את שרותו הסדיר כסגן מפקד פלוגה, ושימש מפקד פלוגה במילואים. השתחרר מצה"ל, ועבד באנגליה כמאבטח מטוסים בחברת אל על. בשנת 1979 הביא אותו חברו מילדות, עמר בר-לב, להתגייס לשירות קבע ולשרת כמדריך נהיגת שטח בסיירת מטכ"ל.
בשנת 1981 נסע לאנגליה, והתחרה במרוצי אופנועים. ב-1983 חזר לישראל, התגייס שוב לצה"ל ושימש כמפקד מחלקת הניוד המבצעי של יחידת שלדג. בשנת 1985 החל להדריך טיולים בחברת "נאות הכיכר", וב-1988 הצטרף לרשות שמורות הטבע ועבד כפקח בשמורת עין גדי ובאזור נחלי אילת. שם כתב את ספרו הראשון, ספר הדרכה לרכיבה על אופנוע, בשם "לחיות עם אופנוע".
בשנת 1992 התגייס בשנית לצה"ל, ושימש כמפקד הניוד המבצעי בסיירת מטכ"ל. בשנת 1993 התמנה למנהל השיווק וההדרכה של יבואני מכוניות לנד רובר בישראל. באותן שנים התחרה במרוצי אופנועים ומכוניות, וזכה בהם במקומות ראשונים. כתב ספרים על נהיגה בשטח, טיולים וכן ספר ילדים אחד. וב-1997 הקים בית ספר לנהיגה מתקדמת. שימש ככתב מבחן של מגזין המכוניות "אוטו", והרצה לקהלים שונים בנושאי נהיגת שטח וטיולים.
בשנת 2009 יצא לאור ספרו, "על בלימה: סיפורה של חטיבה 188 במלחמת יום כיפור", שהפך לרב-מכר. הספר מתאר בפירוט רב את לחימתה של חטיבה 188 במלחמת יום הכיפורים ברמת הגולן, שהשפיעה באופן מכריע על בלימת הצבא הסורי, אולם סיפורה נבלע במידה רבה ונשכח, על רקע סיפור לחימתה של חטיבה 7. מאז הוא מקיים סיורים ברמת הגולן, באתרים בהם אירעו הקרבות המתוארים בספר. בשנת 2013 יצא לאור ספרו השני על אותה מלחמה, "בשם שמים: טייסת "האחת" במלחמת יום הכיפורים".
במהלך חגי תשרי של שנת תשע"ה התפרסמה בידיעות אחרונות סדרת ראיונות שערך ברקאי עם אלי זעירא, מי שהיה ראש אגף המודיעין של צה"ל ב-1973. גרסה מורחבת של ראיונות אלה התפרסמה כספר בשם "משק כנפי הטעות".
ברקאי נשוי ואב לשני בנים, מתגורר בכוכב יאיר.
הר מקלנן (ארץ אנדרבי)

גילוי ההר

ההר מופה על בהתבסס על תצלומי אוויר שצולמו על ידי משלחת החקר האנטארקטית הלאומית של אוסטרליה בשנת 1956.

מקור השם

שמו של ההר ניתן לו על ידי ועדת השמות האנטארקטית של אוסטרליה.
ההר נקרא על שמו של ק. מקלנן (K. McLennan), חבר צוות ספינת המחקר דיסקברי ששימשה את משלחת החקר הבריטית, אוסטרלית וניו זילנדית לאנטארקטיקה שחקרה את אנטארקטיקה בין השנים 1931–1929.
בני הין

תאופיק בנדיקטוס (בני) הין (Tofik Benedictus "Benny" Hinn; بني هن; נולד ב-3 בדצמבר 1952), הוא מטיף ודרשן טלוויזיוני נוצרי-אוונגליסט קנדי-אמריקאי, יליד ישראל.

ביוגרפיה

הין נולד ביפו למשפחה ערבית יוונית-אותודוקסית. אמו ממוצא ארמני. את לימודי התיכון השלים בטורונטו, לשם עברה משפחתו. פרטי ביוגרפיה של הין לוטים בערפל ומקורותיהם מתבססים על עדותו של הין עצמו, עדות שיש בה סתירות רבות ולחלק גדול ממנה אין אישוש משום מקור אחר. כך למשל טוען הין שאביו היה ראש העיר של יפו ושהוא עצמו היה תלמיד מצטיין למרות גמגום קשה שסבל ממנו ובידוד חברתי בעקבות הגמגום. בנעוריו המיר דתו לנצרות פנטקוסטליסטית. לטענתו השתתף (כקהל) בכינוס עשיית ניסים של האוונגליסטית קתרין קוהלמן ואף שלא פגש בה אישית מעולם טוען להשפעתה העזה עליו.
ב-1983 ייסד את "המרכז הנוצרי של אורלנדו", וב-1999 העביר אותה לידיו של קלינט בראון ובעצמו עבר לפרבר של העיר הטקסנית פורט וורת'. הין נשוי לסוזן וחי בקליפורניה.

כהונה בקודש ותאולוגיה

הין ידוע בסגנון המצועצע, התיאטרלי והשנוי במחלוקת של דרכו בקודש. חלק מדרשותיו גולשות להתנהגות אקסטטית של הקהל ושל המקהלה, בעיקר במהלך אותן מערכות בהן הוא מתיימר להביא בשורת ריפוי אלוהית לסובלים שבקהל.
הין מנחה תוכנית דת בשם "This is your day" המשודרת במספר ערוצי טלויזה בעלי אופי נוצרי, וכן מפיק "מסעות צלב ניסיים" שהם שילוב של כנס התעוררות וריפוי באמצעות אמונה. כנסים אלה נערכים על פי רוב באצטדיוני ענק בערים גדולות והם מוקלטים ומשודרים בטלוויזיה.

ביקורת ומחלוקות

באפריל 2001 שידרה רשת הכבלים HBO תחקיר על הין שממנו עולה שלא התבצע ריפוי אמיתי. ב-2002 פרסם ה-Skeptical Inquirer ניתוח ביקורתי על טענות הריפוי של הין.
במרץ 2005 פרסם ארגון Ministry Watch, ארגון אוונגליסטי המקדם שקיפות בניהול כספי מוסדות אבנגליסיים, גילוי דעת לתורמים פוטנציאליים לפיו "הפרסומים על ההוצאות המופרזות של ארגונו של הין מצביעים על כך שברשותו יותר משאבים מאשר נחוצים לו להמשך עיסוקיו" וכן הפציר הארגון לשקול בדחילו ורחימו את תרומותיהם לארגונו של הין. ארגון זה העניק ציון "נכשל" בדירוג שלו לשקיפות פיננסית של מוסדות אוונגליסטיים. ארגונו של הין אינו חבר במועצה האוונגליסטית לשקיפות פיננסית.
החל ביוני 2007 נוהג הין לסיים את תוכניתו בטלוויזיה בהודעה כי הוא מפגר בתשלומים לרשת הטלוויזיה והוא מפציר בצופים לתת מנדבת לבם כדי לאפשר לו להמשיך את הפצת בשורתו מעל גלי האתר. בדצמבר 2006 פנה בדיוור ישיר לתורמיו בבקשת תרומה לטובת קניית מטוס מנהלים שעלותו מוערכת ב-36 מיליון דולר.
בנובמבר 2006 יצאה רשות השידור הקנדית בתוכנית תחקיר על מעלליו של הין. בתוכנית נמצא שצוותו של הין בורר בקפידה את הקהל המשתתף בהופעותיו ומוודא שאלה הסובלים מנכויות קשות לא יגיעו לקדמת הבמה להתברך בניסיו. תחת זאת הם מזמינים לבמה רק את הסובלים מבעיות קלות. הין טוען שבידו הוכחות והסכמות מרופאיהם של הנרפאים לכך שהם נרפאו, אולם תחקירני התוכנית מצאו שמעולם לא סופקו הוכחות כאלה.
הין התנבא מספר נבואות שלא התגשמו. כך למשל התנבא שב-1995 יחריב האל את הקהילה ההומוסקסואלית בארצות הברית, ואירועים אחרים שיקרו בזמן כלשהו לפני שנת 2000 כגון מותו של פידל קסטרו, בחירת אשה לנשיאה בארצות הברית, רעידת אדמה שתביא חורבן על החוף המזרחי של ארצות הברית וכיוצא באלה.

חקירת הסנאט

ב-6 בנובמבר 2007 הכריז הסנטור צ'אק גראסלי מאיווה על חקירה של הין על ידי ועדת הכספים של הסנאט. גראסלי דרש מהין לגלות מידע כספי על מנת לברר האם הין צבר עושר פרטי מכספי תרומות, ושגילוי זה יתבצע עד 6 בדצמבר 2007. החקירה נוגעת לחמישה מטיפים טלוויזיוניים נוספים.
מרו"ם

מרו"ם ("מרכז רוחני מסורתי") הוא ארגון סטודנטים וצעירים של התנועה הקונסרבטיבית בישראל.

היסטוריה

ארגון מרו"ם החל את פעילותו בשנת 1995 במטרה ליצור מסגרת חברתית, אינטלקטואלית וקהילתית לצעירים בגילאי 18 עד 30 ברוח התנועה הקונסרבטיבית. עם הזמן, החל הארגון להשתלב בפעילות השוטפת במספר אוניברסיטאות וקהילות ברחבי הארץ. התנועה רואה בפעילות זו במה לחשיפת הקהל הישראלי לדרכיה ומחשבותיה, והעלאת הלבטים של הצעירים הישראלים בנושאים שונים ביהדות ומקומה בחיינו.
ליאור בוקר

חייו

ליאור בוקר נולד לרינה ולמיכאל בויקר במשגב עם. לאחר שנה עבר עם הוריו לחיפה, שם גדל, ואת לימודיו התיכוניים סיים בבית הספר התיכון בסמ"ת.
עם גיוסו לצה"ל בשנת 1972 הצטרף ליחידת חרמ"ש כלוחם. לחם במלחמת יום הכיפורים ולאחריה שימש כמדריך בחיל השריון. 
בשנת 1975, לאחר סיום שירותו הצבאי, התגייס למשטרת חיפה. בשנותיו הראשונות במשטרת ישראל שימש כשוטר סיור ובלש ובשנת 1982 סיים קורס קצינים במשטרה. בין תפקידיו: סגן מפקד תחנת זבולון, מפקד משטרת חדרה, ראש מפלג סמים בימ"ר צפון, סגן מפקד מרחב העמקים וקצין אגף המבצעים של המחוז הצפוני.
ב-2 בדצמבר 2010 נהרג במהלך הטיפול בשריפת הענק בכרמל. על פי עדויות ניצולים מהאסון הייתה לו אפשרות להימלט אך הוא בחר להישאר ולנסות לחלץ סוהרים מהאוטובוס שנקלע ללהבות.] הובא לקבורה בבית העלמין הצבאי בפרדס חנה. עם מותו הועלה לדרגת תת ניצב.
במרץ 2011 אישרה ועדת העיטורים במשטרת ישראל את הענקת עיטור המופת לבוקר.
ארגון השוטרים הבינלאומי העניק לו אות גבורה ומופת על ניסיונו להציל חיי אדם תוך הקרבת חייו שלו.
מנישואיו הראשונים נולדו לו שלוש בנות. 
היה בן זוגה של העיתונאית נאוה בוקר, שארבע שנים לאחר מותו נבחרה לכנסת העשרים מטעם "הליכוד".
אצטדיון המושבה

היסטוריה

אבן הפינה של האצטדיון הונחה באוקטובר 2007. האצטדיון נחנך ב-6 בדצמבר 2011 במעמד ראש העיר ויושב ראש ההתאחדות לכדורגל. משחק הבכורה באצטדיון התקיים ב-10 בדצמבר 2011 בין מכבי פתח תקווה להפועל עכו והסתיים בתוצאה 0:4 לטובת הקבוצה האורחת. משחק הבכורה של הפועל פתח תקווה באצטדיון נערך ב-24 בדצמבר 2011 מול מכבי חיפה, והסתיים בניצחון 1:3 לטובת המארחת.
כחודש לאחר פתיחתו נחנך באצטדיון חדר להנצחת "ליגה טרזין". חדר ההנצחה ממוקם בתוך אחד מתאי הצפייה באצטדיון ובו פירוט על פעילות ליגת הכדורגל שפעלה בגטו טרזיינשטט, כמו גם הנצחה של הספורט היהודי בתקופת השואה. את החדר הקים בית טרזין עבור מאיר שמיר אשר היה בעבר הבעלים של קבוצת הפועל פתח תקווה וסבו ודודו עברו את השואה בגטו זה. מניע נוסף אשר הביאה להקמת חדר ההנצחה הוא יצירת כלי חינוכי כנגד האלימות והגזענות בכדורגל. כל שנה מגיעות קבוצות נוער וחיילים העוסקות במקום בזיכרון השואה ובעירוב של דימויי השואה בכדורגל של היום, בארץ ובעולם.
ב-29 בפברואר 2012 אירח האצטדיון את משחקה של נבחרת ישראל מול אוקראינה שהסתיים בניצחונה של אוקראינה בתוצאה 3 - 2.
ביוני 2013 לקח האצטדיון חלק באירוח משחקי אליפות אירופה בכדורגל עד גיל 21 שנערכה בישראל.
ב-16 ביוני 2016, התקיימה ההופעה הראשונה באצטדיון כאשר הזמר שלמה ארצי הופיע אל מול כ-6,000 צופים.
בעקבות ההרחבה באצטדיון בלומפילד בשנים 2016–2019 שימש האצטדיון כמגרשן הזמני של הפועל תל אביב ובני יהודה.

סוגיית שמו של האצטדיון

כנהוג בעשורים האחרונים, מבני ציבור שעלותם גבוהה נקראים על שם חברות מסחריות או תורמים פרטיים תמורת מימון מלא או חלקי. דוגמאות בישראל הן היכל מנורה מבטחים ואצטדיון סמי עופר. כיוון שבמימון בניית האצטדיון לא לקח חלק אף גוף מסחרי או פרטי והמימון היה ציבורי, בזמן תחילת בנייתו של האצטדיון שמו טרם נקבע והוא נשא את הכותרת "אצטדיון עירוני" ללא כל כינוי נוסף.
אוהדי קבוצת הפועל פתח תקווה פתחו בקמפיין הקורא לעיריית פתח תקווה לקרוא לאצטדיון "ראש הזהב" – על שם כדורגלן העבר נחום סטלמך. בתגובה, אוהדי מכבי פתח תקווה פתחו בקמפיין משלהם לקריאת האצטדיון על שם שמואל בן דרור
בספטמבר 2010 הודיעה עיריית פתח תקווה שמאחר שלא נמצא נותן חסות לאצטדיון בשלב זה, הוחלט לקרוא לאצטדיון בשם אצטדיון המושבה. השם החדש מתקשר לכינויה של העיר, "אם המושבות", וקשור במיתוג מחדש שעוברת העיר. בכך, סתמה העירייה את הגולל על ניסיונות האוהדים להנציח שחקנים בשם האצטדיון. עם זאת, המשיכו אוהדי שתי הקבוצות במאבקם לשינוי שמו של האצטדיון.
יחסי מאוריציוס–קניה

היסטוריה

בספטמבר 2015, במהלך ביקור קצר בניירובי, נפגשה נשיאת מאוריציוס עם נשיא קניה אוהורו קניאטה.

יחסים כלכליים

בשנת 2012 החלו שתי הממשלות לעבוד על הסכם מיסוי כפול. ההסכם אושרר על ידי הפרלמנט של קניה במאי 2014, ונכנס לתוקף ב-2015. ההסכם הגדיל את הקשרים העסקיים בין המדינות והקל על חברות ממאוריציוס לעבוד בקניה. באוקטובר 2014 טענו לוביסטים קנייתים כי המהלך יפגע במשרד האוצר הקנייתי, משום שהוא יקל על חברות גדולות להתחמק מתשלום מיסים. 
שתי המדינות חתמו גם על הסכם לשיתוף מידע בנקאי בזמן אמת, דבר שמקל על רשויות המס בשתי המדינות.
קניה מייצאת למאוריציוס בעיקר בעלי חיים. בשנת 2011 קנתה מאוריציוס 9,000 ראשי-בקר מקניה, בשווי של כ-2.5 מיליון דולר.
איבר האפס

תכונות

בחוג כללי יש תמיד איבר אפס אחד בדיוק (מה שמצדיק את השם "איבר האפס"). הוכחה: נניח ש- ו- הם שני איברי אפס בחוג. אז לפי הגדרת איבר אפס: .
תוכנה נוספת של איבר האפס בחוג היא תכונת הבליעה ביחס לכפל: לכל a בחוג . הוכחה: . אם נצמצם את שני האגפים ב- נקבל: . ההוכחה לכפל משמאל אנלוגית.
חוג עם איבר אחד הוא החוג הטריוויאלי שהאיבר היחיד בו הוא איבר האפס המהווה גם איבר היחידה ביחס לכפל. לעומת זאת בחוג עם שני איברים לפחות מתקיים תמיד ש- (כש-1 הוא איבר היחידה הכפלי). הוכחה: יהי a איבר בחוג שאינו איבר האפס (קיים מכיוון שקיים רק איבר אפס אחד). אז  ולכן .
מן הטענה האחרונה ומתכונת הבליעה ניתן להסיק שבחוג עם שני איברים לפחות איבר האפס תמיד אינו איבר הפיך, כלומר לא ניתן לחלק באפס.
משגר תיבה משוריינת

משגר תיבה משוריינת סימן 143 (באנגלית: Mark 143 Armored Box Launcher או בקיצור ABL) הוא משגר משוריין בעל ארבעה תאים לשיגור טילי שיוט ים-חוף מדגם BGM-109 טומהוק.
המשגר הותאם לספינות קרב מסדרת איווה ובמסגרת חידוש האוניות בשנות ה-80, כל משגר מכיל ארבעה טילי טומהוק מוכנים לשיגור. השימוש במשגר משוריין בכלי השיט, על פני שימוש במשגר לא משוריין, הוא הכרחי על מנת להבטיח שהספינה תוכל להמשיך ולנצל את כוח האש שלה, ולצמצם את הסיכוי לפגיעה בטילים הנמצאים במשגר. לכל ספינה 32 טילי טומהוק המאוכסנים בשמונה משגרים.
בנוסף לספינות קרב מסדרת איווה, המשגר הותאם גם לסיירות המונעות בהנעה גרעינית, בין היתר סיירות מסדרת וירג'יניה וכן משחתות מסדרת ספוראנס. המשחתות והסיירות היו בעלות שמונה טילים המאוכסנים בשני משגרים.
מאז המשגר יוצא משימוש בהדרגה לטובת מערכת שיגור אנכי (VLS), שהיא גמישה יותר ובעלת קיבולת גדולה יותר. המשגר המשוריין חולק מאפיין משותף אחד עם מערכת השיגור האנכית, לא ניתן להטעין אותו מחדש בים.
פרדיננד מיינדינג

עבודתו

נוסף על עבודתו החשובה בתחום הגאומטריה הדיפרנציאלית, מיינדינג חקר גם משוואות דיפרנציאליות (על עבודתו בתחום זכה בפרס דמידוב לשנת 1861 של אקדמיית סנט-פטרסבורג), עקומים אלגבריים, שברים משולבים ומכניקה אנליטית. רשימת הפרסומים שלו כוללת 60 כותרים, ביניהם מספר ספרים. רבים מהישגיו המדעיים זכו להוקרה רק לאחר מותו.
ג'מה רדגרייב

ביוגרפיה

ג'מה רדגרייב נולדה בלונדון לשחקן קורין רדגרייב ולאשתו הראשונה דירדרי המילטון-היל. יש לה אח לוק רדגרייב ושני אחים למחצה ארדן והארווי רדגרייב. אמה מתה מסרטן השד ב-1997.
רדגרייב היא בת למשפחת שחקנים ידועה, סבה וסבתה הם מייקל רדגרייב ורייצ'ל קמפסון, דודותיה הן ונסה רדגרייב ולין רדגרייב, והיא בת דודה של ג'ואלי ריצ'רדסון, קרלו נרו ונטשה ריצ'רדסון.
היא מוכרת בעיקר מהופעותיה בטלוויזיה הבריטית. בין תפקידיה הידועים איב גריינג'ר ב-"Cold Blood", ד"ר אלינור בראמוול בסדרת הטלוויזיה "בראמוול", אלינור במיני סדרה "הבודהה מהפרברים", פרנצ'סקה רוצ'רסטר בסדרה המשפטית "השופט ג'ון דיד" ודי סטנטון בסרט הטלוויזיה "Like Father Like Son".
ידועה בתמיכתה ב"צלב האדום הבריטי", כשהיא מגלה עניין מיוחד בנושאי הפליטים ומבקשי מקלט.
היא נשואה לטים אוון ולהם שני ילדים גבריאל ואלפי.
יוסי כהן (עורך דין)

ביוגרפיה

כהן נולד בשכונת נוה צדק שבתל אביב למשפחה דלת אמצעים, להורים ממוצא חלבי. אביו היה מזכיר שופטים בבית המשפט המחוזי בתל אביב ואמו עבדה במשך שנים רבות כמוכרנית.
הוא נפצע קשה במהלך שירותו הצבאי בחטיבת הצנחנים, בעת מבצע חילוץ בבקעת הירדן במהלך מלחמת ההתשה. כתוצאה מהפציעה שקע בתרדמת ואיבד את רגלו.
בשנת 1986 קיבל תואר ראשון במשפטים ובשנת 1992 השלים תואר שני במשפטים, שניהם באוניברסיטת תל אביב, ולאחר מכן החל שם את לימודיו לתואר דוקטור, אך לא סיים את עבודת המחקר הנדרשת. את התואר השלישי קיבל, לכאורה, בשנת 2004 מאוניברסיטת ניופורט, שתאריה האקדמיים אינם מוכרים בישראל או במדינות אחרות, ואף ידועה בכך שהיא מאפשרת לקנות תארים אקדמיים ללא שלבי למידה מסודרים ובמהירות גבוהה בשיטת בית חרושת לתארים.]
כהן הוא בעל משרד עצמאי, מרצה למשפטים בפורומים שונים ומנחה, לצד שותפו עו"ד רן רייכמן, את התוכנית "שאלה משפטית" בערוץ 2. 
הוא מחברו של הספר "דיני חברות" (בארבעה כרכים), הנלמד בבתי ספר למשפטים. כמו כן, כתב סמי-אוטוביוגרפי רומן בשם "תיבת הכסף", שאף תורגם לגרמנית.
בנוסף לעיסוקו במשפט מסחרי, כהן הוא פרקליטה של שרה נתניהו, ומייצג אותה בתביעות שהוגשו נגד משרד ראש הממשלה, ובהן טענות בעניין התנהלותה של נתניהו כלפי העובדים במעון ראש הממשלה. ב-1 ביוני 2016, בעקבות השתלחות כהן בנשיאת בית הדין האזורי לעבודה בירושלים, דיתה פרוז'ינין, פרסמה הנהלת בתי המשפט הודעת סלידה מהדברים, והגישה תלונה ללשכת עורכי הדין. במקביל פרסמה לשכת עורכי הדין הסתייגות מן ההשמצה וההסתה כלפי שופטת בישראל. בהמשך התנצל כהן על דבריו. בנוסף יצג כהן את שרה נתניהו במסגרת פרשת מעונות ראש הממשלה.